《敬赋黄万安肃父五云阁》
宋代·曾丰

一合乾坤罗万象，中有连天云锦帐。分光日月两轮间，聚荫神仙十洲上。

盘缃错缥天上无，若为云锦如许都。娲皇鍊石补天了，倥偬不及收其馀。

织女得之资以幻，手与目谋生灿烂。使君寄下召还祥，令尹收为公退玩。

登临辄玩罢辄忘，令尹胸中自含章。制锦犹馀五色线，归朝可补尧衣裳。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。